Viimase 30-40 aastaga on moslemite arv tõusnud Prantsusmaal, Suurbritannias, Hispaanias, Saksamaal ja Itaalias 20-40 korda. 1920. aastal elas Prantsusmaal 20 000 moslemit, 1973. aastaks ületas see arv miljoni, praegu on seal eri hinnangutel 5-8 miljonit moslemit (8-13% rahvastikust). Senise sisserände, moslemilaste sündide ning kohalike islamisse pöördumise tempo jätkudes on see 2016. aastaks 10-16 miljonit - 25% elanikkonnast.  Suurbritannias oli 2001. aasta andmetel 1,5 miljonit, 2004. aasta hinnangul  aga 1,8-3 miljonit - 3-5%, Hollandis 1 miljon, Belgias u 0,5 miljonit ja Rootsis 0,4 miljonit, vastavalt 6,25%, 5% ja 4,5%. Saksamaa moslemite arvu hinnatakse 4-5 miljonile - 5-6% rahvastikust, Itaalias üle 1 miljoni (2%) ja Hispaanias 0,8 miljonit (2%). Venemaal on neid 17-28 miljonit (12-20%). Tagasihoidlikult on moslemeid vaid endise idabloki riikides (va Bulgaaria - 1,2 miljonit - 14%) ja Soomes (umbes 1%). USA moslemite arv on 6-7 miljonit, Kanadas umbes 0,75 miljonit - 2,5% , Austraalias 2001. aasta  seisuga 0,28 miljonit, praegu hinnanguliselt 0,35-0,4 miljonit - 3% elanikest.